Sygdomshistorier overalt

Konsekvenserne af den store brug af sprøjtemidler i den argentinske sojaindustri er ifølge argentinske eksperter og aktivister voldsomme.

63-årige Alfredo Ceran er tidligere sojaarbejdsmand og bor i byen Monte Maiz med 8.000 indbyggere.

Han arbejdede i årevis som traktorfører, hvor han sprøjtede pesticider over 300 hektar sojamarker om dagen i de nærliggende områder.

Som oftest betjente han traktoren uden nogen beskyttelse. Han fortæller til Danwatch, at der aldrig var nogen, der sagde, at stofferne kunne være farlige.

I løbet af de mange år i sojamarkerne begyndte han at få smerter og meldte sig derfor ofte syg. Så blev han fyret. Det viste sig, at han havde fået kræft i en nyre. Senere fandt de endnu en kræftsvulst, denne gang i leveren. Han lider også af skrumpelever, selvom han aldrig har været alkoholiker. Alfredo Ceran er selv overbevist om, at sprøjtegiftene er skyld i hans sygdomme.

Dr. Medardo Avila Vazquez undersøgte i 2014 sammen med et forskerhold sammenhængen mellem pesticider og sygdomme i Monte Maiz.

Det, de fandt, chokerede dem.

Ikke alene var pesticiderne overalt, i jorden, i kornskaller og i drikkevandet. De fandt også ud af, at kvinder i Monte Maiz aborterede spontant tre gange oftere end landsgennemsnittet.

Antallet af misdannelser hos børn var desuden dobbelt så højt som det nationale gennemsnit. De fandt hud- og lungesygdomme og forskellige typer af kræft - særligt brystkræft og skrumpelever, der ikke var forbundet til alkoholisme.

I Argentinas soja-provinser kan man finde talrige eksempler på familier med sygdomshistorier og med misdannede børn.

De lokale og en række eksperter giver de mange sprøjtemidler i sojaindustrien skylden.

Kræft og misdannelser

En af de forskere, der forbinder sygdomme og misdannelser med pesticider i sojaindustrien, er Damian Verzenassi, der er professor og leder af Institut for Folkesundhed og Miljø på Fakultetet for Lægevidenskab på det Nationale Universitet i Rosario.

- Det er en meget farlig udvikling, vi ser, når vi ser på antallet af mennesker, der er påvirket. Der er masser af forskning til at bakke det op, siger Damian Verzenassi.

Han har anført 35 såkaldte health camps siden december 2010. Det vil sige argentinske byer, hvor forskerhold af medicinstuderende har undersøgt sprøjtemidlers forbindelse til sygdomme. I byerne har de studerende interviewet over 150.000 argentinere.

- Vi har interviewet flere folk end noget andet studie i Argentina inden for det her emne. Ingen kan benægte, at sygdommene hænger sammen med genmodificerede sojabønner og brug af glyfosat (aktivstof i pesticider, red.), siger Damian Verzenassi.

Med glyfosat hentyder han til det sprøjtemiddel, der er mest udbredt i Argentina. Det bliver produceret af firmaet Bayer-Monsanto og er også kendt som det aktive stof i Roundup.

Professor Verzenassi bakkes op af Dr. Medardo Avila Vazquez.

- Der er ikke længere tvivl om, at det er pesticider med glyfosat, der ligger bag de sygdomme, vi ser, siger Medardo Avila Vazquez.

Trusler og chikane

I byen Firmat i Santa Fe-regionen bor Edgar Fontanellaz med sin familie. Begge deres børn lider af høretab og hans kone har tidligere aborteret.

De har over 30 gange forsøgt at klage til myndighederne over pesticidforbruget i nærheden af deres hjem, hvilket har fået lokale sojaproducenter til at chikanere familien med alt fra trusler om tæsk til dødstrusler.

"Det er gangstermetoder", fortæller Edgar Fontanellaz til Danwatch, og kan desuden vise skudhuller i væggene til sit hus. Det stammer fra en række advarselsskud fra folk, der ville have familien til at stoppe strømmen af klager.

Født uden hånd

Der er også historier om børn, der bliver født med misdannelser, som 13-årige Felipe fra byen Campo Largo i Chaco-regionen, der blev født med mikrofingre og uden håndflade.